Franklin C. Sibert

Hi Franklin Cummings Sibert (Enero 3, 1891 – Hunyo 24, 1980) usá nga heneral han Army han  Estados Unidos . Didâ han Ikaduha nga Gera han Kalibotan, hi Sibert amo an  orihinal nga komandante han ika-6 nga Infantry Division kundi ginpasaka nga magkomand han X Corps han US Sixth Army ni Heneral Walter Krueger. An iya corps nagbulig dida han mga operasyon hin paglugsong han Pag-awayan ha Leyte ha Pilipinas.

Mga pagtikang nga mga tuig 
Natawo hi Sibert han Enero 3, 1891, ha Bowling Green, Kentucky, nga anak nga lalaki han magigin Major Heneral William L. Sibert ngan han iya asawa nga hi Mary Margaret Cummings. Nagtambong hiyá ha United States Military Academy ngan naggradwar dida han Hunyo 12, 1912. Ginkomisyon hiya nga second lieutenant o ikaduha nga tenyente dida han infantry han amo gihapon nga pitsa. Mga usá ka tuig hin sunod, nag-asawa hi Sibert kan Helen Mildred Rogers dida han Marso 4, 1913.

Didâ han Syahan nga Gera han Kalibotan, nag-alagad hi Sibert upod han American Expeditionary Force ha Fransya ngan ha sumurunod upod han mga alyado nga mga puwersa hin pag-okupar ha Alemanya.

Katapos han Gera, nagtambong hi Sibert han Infantry School ha Fort Benning han 1924, han Command and General Staff College ha Fort Leavenworth han 1925 ngan han Army War College han 1929.

Han 1934, nag-alagad hi Sibert nga commanding officer hin batalyon dida han ika-29 nga Infantry Regiment ngan hin sunod nagsirbe ha dirudilain nga mga posisyon ha Fort Benning o kundi man nga Api han Infantry Board.

Ikaduha nga Gera han Kalibotan 
Han 1939, didto hi Sibert ha Michigan komo usa nga commanding officer han Fort Wayne o Camp Custer. Han Septyembre 1941 ginpasaka hi Sibert ngadto han ranggo hin Brigadier General ngan ginbutang dida han staff ni Lieutenant general Joseph W. Stilwell, Komandante han mga U.S. Forces ha Tsina-Burma-India nga Theater. Nag-upod hi Sibert kan Stillwell dida han pag-atras tikang ha Burma han 1942.

Ginhimo hi Sibert hin sunod nga commanding officer han ika-6 nga Infantry Division. Ginsaliwanan niya hi Major General Durward S. Wilson hiní nga kapas. Ginpasaka gihapon hiyá han ranggo hin major general dida han Marso 11, 1942. Nagtambong hiyá dida han mga kampanya ha New Guinea ngan Pilipinas.  Katapos magkomand han ika-6 nga Infantry Division, hiya an nagkomand han US X Corps.

Dida han Pag-awayan ha Leyte, an X Corps han Army nga pinamunuan ni Heneral Sibert amo an gintugon nga maglugsong ha White Beach ha San Jose ngan ha Red Beach ha Palo dida han Paglugsong ha Leyte han Oktubre 20, 1944.

Katapos han Ikaduha nga Gera han Kalibotan 
Katapos han iya pagretiro, hiya ngan an iya asawa nag-ukoy ha Fort Walton Beach, Florida, kutob han iya kamatayan han Hunyo 24, 1980.

Mga dekorasyon

Mga sumpay ha gawas 

 Franklin Cummings Sibert ha Arlington Cemetery site 
 6th Infantry Division History 
 Battle of Leyte 
Mga namatay han 1980
Mga natawo han 1891
Kabisay-an
Leyte
Estados Unidos